5 Fa o tshwere thuto ya legae ya Baebele kgotsa o etela batho ba ba kgatlhegang, o ka ruta jang ka tsela e e motlhofo go tlhaloganngwa? Kana re ithutile eng mo Morutising yo Mogolo? Jesu o ne a dira gore bareetsi ba gagwe “ba ba sa rutegang e bile e le batho fela” ba kgone go mo tlhaloganya ka go dirisa puo e e tlhamaletseng e ba neng ba ka e tlhaloganya. (Ditiro 4:13) Ka jalo, selo sa ntlha se re tshwanetseng go se dira gore re rute ka tsela e e motlhofo go tlhaloganngwa, ke go ela tlhoko mafoko a re a dirisang. Ga re tlhoke go dirisa mafoko kgotsa dipolelwana tse go leng thata go di tlhaloganya go dira gore batho ba bangwe ba tlhatswege pelo ka boammaaruri jwa Lefoko la Modimo. “Puo e e feteletseng” jalo e ka tshosa batho, bogolo jang ba ba sa rutegang go le kalo kgotsa ba ba se nang bokgoni jo bo kalo. (1 Bakorintha 2:1, 2) Sekai sa ga Jesu se bontsha gore mafoko a a motlhofo go tlhaloganngwa a a tlhophilweng ka kelotlhoko a ka bolela boammaaruri ka tsela e e utlwalang sentle.